เอพีพีซีลักไก่รังวัดเหมืองโปแตช
อุดรธานี- 26 มี.ค.48เมื่อวันที่ 24 มี.ค.ที่ผ่านมา ที่โรงแรมนภาลัย จ.อุดรธานี บริษัทเอเชีย แปซิกฟิก โปแตช คอร์เปอเรชั่น จำกัด (เอพีพีซี) ได้จัดเวทีชี้แจง ประชาสัมพันธ์โครงการเหมืองแร่โปแตช จ.อุดรธานี ให้กับผู้นำองค์กรปกครองส่วนท้องถิ่นในจังหวัด วันเดียวกัน ปรากฏว่า ได้มีเจ้าหน้าที่รังวัดจากกรมอุตสาหกรรมพื้นฐานและการเหมืองแร่ (กพร.) ลงทำการรังวัดเพื่อแสดงพิกัดเหมืองในพื้นที่ ต.ห้วยสามพาด ต.นาม่วง กิ่งอ.ประจักษ์ศิลปาคม และต.หนองไผ่ อ.เมือง จ.อุดรธานี โดยมีพนักงานของบริษัทเอพีพีซี นำพาไปชี้จุดรังวัด พร้อมด้วยชายฉกรรจ์กว่า 50 คนเพื่อคุ้มกันการรังวัด ก่อนหน้านี้ เคยเกิดปัญหาการรังวัดมาแล้วครั้งหนึ่ง โดยเจ้าหน้าที่ได้ทำการรังวัดแต่ได้ถูกชาวบ้านต่อต้าน ทั้งยังเกิดความขัดแย้งระหว่างชาวบ้านกลุ่มคัดค้านและกลุ่มสนับสนุนโครงการฯ ทำให้คณะกรรมการระดับจังหวัดได้ประชุมเพื่อหาแนวทางแก้ไขปัญหา โดยมีมติให้ตั้งคณะทำงานขึ้นมาชุดหนึ่งเพื่อศึกษาและประชาสัมพันธ์โครงการฯ ขณะเดียวกันให้มีการชะลอการรังวัดออกไปก่อน โดยในครั้งนี้ ชาวบ้านที่คัดค้านได้พบการเข้ารังวัดของกลุ่มดังกล่าวโดยบังเอิญ และได้ยกขบวนกว่า 200 คนมาปิดล้อม เกิดการต่อว่า ด่าทอโต้เถียงกัน โดยชาวบ้านไม่ยอมให้เจ้าหน้าทำการรังวัด จนทางจังหวัดอุดรธานีได้มอบหมายให้นายศักดิ์ชัย แตงฮ่อ ป้องกันจังหวัดอุดรธานี มาไกล่เกลี่ย เหตุการณ์จึงยุติ อย่างไรก็ดี การรังวัดในครั้งนี้ได้มีการแบ่งออกเป็น 5 ทีม ซึ่งแต่ละจุดจะมีการกระจายเจ้าหน้าที่รังวัด พนักงานบริษัทเอพีพีซีและกลุ่มชายฉกรรจ์ติดตามไปด้วยทุกจุด เพื่อให้การรังวัดแล้วเสร็จโดยเร็ว นางคำปิว พรมเลิศ แกนนำชาวบ้านกลุ่มอนุรักษ์สิ่งแวดล้อมอุดรธานี ซึ่งเป็นกลุ่มชาวบ้านที่ไม่ยินยอมให้รังวัด กล่าวว่า การกระทำครั้งนี้ได้มีการร่วมมือกันระหว่างข้าราชการกับบริษัทฯ เพราะว่าบริษัทฯ ได้จัดเวทีที่โรงแรมนภาลัย โดยจะหลอกให้ชาวบ้านกลุ่มอนุรักษ์ฯ ไปเวทีนั้น และขณะเดียวกันก็มีชาวบ้านอีกฝ่ายที่ไปรับจ้างสนับสนุนคอยปะทะอยู่ตรงจุดนั้น แต่ก็มีอีกกลุ่มพาเจ้าหน้าที่ลงรังวัดในพื้นที่ จะเห็นได้ว่ามีการวางแผนกันไว้แล้วเป็นอย่างดี ซึ่งการลงรังวัดครั้งนี้ชาวบ้านไม่ได้รับรู้แต่อย่างใดเลยพึ่งได้ เห็นหนังสือกับเจ้าหน้าที่รังวัดในวันนี้และก็พบว่ามีหนังสือเร่งด่วนของ กพร.ลงวันที่ 22 มี.ค. เพื่อให้เจ้าหน้าที่ลงมารังวัดและให้ทำการรังวัดในวันที่ 23-27 มี.ค. ซึ่งแสดงให้เห็นว่าบริษัทฯ กับข้าราชการไม่สนใจมติของคณะกรรมการจังหวัด แต่จะกระทำทุกวิถีทางเพื่อมีการรังวัดและกระบวนการขออนุญาตประทานบัตรได้เดินหน้าต่อไป โดยชาวบ้านจะคัดค้านการรังวัดที่ฉ้อฉลในครั้งนี้จนถึงที่สุด นางคำปิวกล่าว ด้านนายสุรพงษ์ เชียงทอง ผู้อำนวยการสำนักงานอุตสาหกรรมพื้นฐานและการเหมืองแร่ กล่าวว่า กพร.ได้รับหนังสือจากทางจังหวัดอุดรธานี เพื่อขอให้ส่งเจ้าหน้าที่รังวัดลงไปดำเนินการทำการรังวัดในพื้นที่โครงการเหมืองแร่โปแตชแหล่งอุดรใต้ ทั้งนี้โดยหลักการแล้วก็คือ บริษัทผู้ขอประทานบัตรต้องยื่นเรื่องไปทางจังหวัดหลังจากนั้นจังหวัดก็เสนอเรื่องต่อมา ยังกพร. เพื่อขอให้เจ้าหน้าที่ลงรังวัด ฉะนั้นแล้วทางเราก็จะต้องดำเนินการตามขั้นตอน ส่วนในพื้นที่นั้นก็ต้องเป็นเรื่องของจังหวัดที่จะต้องจัดการเคลียร์ปัญหา ดังเช่นกรณีนี้ก็แสดงว่าทางจังหวัดมีความพร้อมในพื้นที่จึงให้มีการดำเนินการ ซึ่งตนขอย้ำว่าถ้าหากทางจังหวัดไม่เสนอเรื่องการขอเจ้าหน้าที่ลงรังวัดมา ทางเราจะไม่ดำเนินการต่ออย่างแน่นอน นายศักดิ์ชัย แตงฮ่อ ป้องกันจังหวัดอุดรธานีกล่าวว่า พึ่งทราบเรื่องนี้เนื่องจากว่ามีชาวบ้านโทรศัพท์เข้าไปและพอมาถึงที่เกิดเหตุ ถึงได้เห็นหนังสือจากเจ้าหน้าที่รังวัดเรื่องการส่งเจ้าหน้าที่มาปฏิบัติราชการ โดยในส่วนของตนนั้น ก็ต้องแก้ไขปัญหาตรงจุดนี้เสียก่อน เพื่อไม่ให้ชาวบ้านเกิดความรุนแรง ปะ ทะกันเอง ซึ่งเรื่องการลงปฏิบัติราชการของเจ้าหน้าที่รังวัดนั้นตนไม่ทราบมาก่อนเลยจริงๆ ทั้งนี้ปัญหาทั้งหมดนั้นก็คงจะมีการนำเข้าสู่ที่ประชุมคณะกรรมการจังหวัดในวันที่ 29 มี.ค.นี้ เพื่อหาทางออกร่วมกันต่อไป 
อุดรธานี- 26 มี.ค.48 เมื่อวันที่ 24 มี.ค.ที่ผ่านมา ที่โรงแรมนภาลัย จ.อุดรธานี บริษัทเอเชีย แปซิกฟิก โปแตช คอร์เปอเรชั่น จำกัด (เอพีพีซี) ได้จัดเวทีชี้แจง ประชาสัมพันธ์โครงการเหมืองแร่โปแตช จ.อุดรธานี